Author: administrator
Last saved by: Marianna Ferancova
Company: Abyss

Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, Ministerstvo vnútra Slovenskej republiky predkladá na rokovanie vlády Slovenskej republiky návrh poslancov Národnej rady Slovenskej republiky Renáty Zmajkovičovej, Mariána Kovačócyho a Ivana Vargu na vydanie zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov (tlač 204).

Účelom predkladaného návrhu zákona je podľa predkladateľov sprístupniť verejnosti tie informácie z evidencie vozidiel, ktoré prispejú k posilneniu právnej istoty predovšetkým v tých zmluvných vzťahoch, ktorých predmetom je dispozícia s vozidlom. Navrhovaná novela má za cieľ zabrániť špekulatívnym prevodom vozidiel, pri ktorých sa vlastníci vozidiel snažia poškodiť svojho veriteľa v exekúcii a pri výkone rozhodnutia a v konečnom dôsledku poškodia tretiu stranu – kupujúceho. Uvedený cieľ je možné dosiahnuť prostredníctvom prevencie, a to práve poskytnutím informácie o tom, či uvedené vozidlo skutočne patrí osobe, ktorá sa vydáva za vlastníka a či na dané vozidlo nie je vedená exekúcia alebo vedený výkon rozhodnutia.

Stanovisko Ministerstva vnútra Slovenskej republiky

Ministerstvo vnútra Slovenskej republiky sa po posúdení dôvodov navrhovanej zmeny stotožňuje s potrebou upraviť poskytovanie údajov z evidencie vozidiel tak, aby si kupujúci mohli preveriť informácie o prípadnej blokácii motorového vozidla nariadenej exekútorom podľa § 118 ods. 4 zákona o cestnej premávke. Podľa súčasnej úpravy však informácie o mene, priezvisku a pobyte držiteľa možno poskytnúť len vtedy, ak s tým držiteľ alebo vlastník vopred vysloví súhlas. Túto podmienku súhlasu pred poskytnutím osobných údajov považujeme za potrebné zachovať aj s ohľadom na znenie zákona č. 428/2002 Z. z. o ochrane osobných údajov v znení neskorších predpisov. 

Podľa § 7 ods. 3 zákona o ochrane osobných údajov sa súhlas dotknutej osoby so spracúvaním osobných údajov nevyžaduje, ak sa osobné údaje spracúvajú na základe osobitného zákona, ktorý ustanovuje zoznam osobných údajov, účel ich spracúvania a okruh dotknutých osôb. Spracúvané osobné údaje o dotknutej osobe možno z informačného systému poskytnúť, sprístupniť alebo zverejniť len vtedy, ak osobitný zákon ustanovuje účel poskytovania, sprístupňovania alebo zverejňovania, zoznam osobných údajov, ktoré možno poskytnúť, sprístupniť alebo zverejniť, ako aj tretie strany, ktorým sa osobné údaje poskytujú, prípadne okruh príjemcov, ktorým sa osobné údaje sprístupňujú. 

Vzhľadom na znenie tohto ustanovenia a v nadväznosti na navrhované poskytovanie osobných údajov z evidencie vozidiel bez súhlasu dotknutej osoby je potrebné poslanecký návrh zosúladiť s predmetným ustanovením zákona o ochrane osobných údajov.

Predmetný materiál bol predmetom pripomienkového konania podľa čl. 24 Legislatívnych pravidiel vlády SR, a to od 1. októbra do 9. októbra 2012. Zásadnú pripomienku uplatnil Úrad na ochranu osobných údajov SR, ktorý taktiež požaduje zosúladenie poslaneckého návrhu so zákonom na ochranu osobných údajov.

Ministerstvo vnútra Slovenskej republiky odporúča vláde Slovenskej republiky vzhľadom na vyššie uvedené vysloviť súhlas s predloženým návrhom poslancov Národnej rady Slovenskej republiky Renáty Zmajkovičovej, Mariána Kovačócyho a Ivana Vargu na vydanie zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov (tlač 204), ak v ďalšom legislatívnom procese v Národnej rade Slovenskej republiky bude do poslaneckého návrhu zapracovaná zmena, ktorú Ministerstvo vnútra Slovenskej republiky navrhuje v tejto predkladacej správe.